KOMÁRNO. Výstrahu prvého stupňa pred dažďom vydal Slovenský hydrometeorologický ústav (SHMÚ) pre viaceré okresy juhozápadného Slovenska. Výstraha platí až do piatkového (13.5.) rána.
Varovanie pred dažďom sa týka okresov Malacky, Bratislava, Pezinok, Trnava, Senec, Dunajská Streda, Galanta, Šaľa a Komárno. SHMÚ tu ojedinele očakáva výskyt dažďa s úhrnom zrážok okolo 35 milimetrov.
"Tento úhrn zrážok predstavuje potenciálne nebezpečenstvo pre ľudské aktivity. Predpokladaný úhrn a intenzita zrážok sú v danej ročnej dobe a oblasti bežné, ale môžu spôsobiť škody menšieho rozsahu," dodáva ústav na svojej internetovej stránke.